Områdets historie går tilbake til det 7. århundre f.Kr., da grekerne grunnla byen her kort før grunnleggelsen av Bysants på andre siden av Bosporos. Området tilhører således den aller eldste delen av dagens Istanbul. I den bysantinske perioden ble byen en forstad til Konstantinopel. Selv om det finnes mange minner fra områdets lange historie, er det mindre kulturminner her enn i de sentrale bydelene. En årsak til det er at området flere ganger ble besatt av armeer som trengte inn i Det bysantinske rike, mens befolkningen i Konstantinopel søkte tilflukt bak byens murer og unngikk ødeleggelser. Kadıköy har også gjennom århundrene vært utsatt for mange jordskjelv.